Nusa Kambangan
Nusa Kambangan iku sawijining pulo ing Jawa Tengah kang luwih kaloka minangka papan dunungé sawatara Lembaga Pemasyarakatan (LP) kanthi tataran kaamanan dhuwur ing Indonésia. Pulo iki kalebu sajeroning wewengkon administratif Kabupatèn Cilacap lan kacathet sajeroning pratélan pulo paling jaba Indonésia. Tumuju menyang pulo iki wong kudu nyebrang nganggo kapal féri saka palabuhan mirunggan ing Cilacap sajeroning kurang-luwih limang menit. Plabuhan feri pulo iki jenengé Wijayapura.

Biyèn ana sangang LP ing Nusa Kambangan (kanggo narapidana lan tahanan pulitik), nanging saiki kang isih operasi mung kari papat, ya iku LP Batu (diyasa 1925), LP Besi (diyasa 1929), LP Kembang Kuning (taun 1950), lan LP Permisan (tuwa dhéwé, diyasa 1908). Lima liyané, ya iku Nirbaya, Karang Tengah, Limus Buntu, Karang Anyar, lan Gleger wis ditutup. Wewengkon kidul pulo ngadhep langsung menyang Samodra Indonésia kanthi pasisir karang lan ombak gedhé. Wewengkon lor ngadhep Cilacap lan dikubengi kampung-kampung warigaluh sadawaning alas bakau, antarané Kampung Laut lan Jojog.

Padunung Nusakambangan mung para narapidana lan punggawa LP lan kulawargané, ing sangisoré pengawasan Departemen Kehakiman lan Pemda Cilacap. Lumebu metu pulo iki kudu duwé idin mirunggan liwat prosedur kang wis ana. Anak-anak para punggawa lumebu sekolah ing SD kang dumunung ing pulo iki. Kanggo nerusaké tingkat lanjutan (SMP, SMU, utawa pawiyatan luhur),kudu sekolah ing Cilacap utawa kutha liyané ing Pulo Jawa.

Pelabuhan utama feri kang ana ing Nusakambangan ya iku Pelabuhan Sodong, mligi kanggo prelu transportasi kulawarga lan punggawa sarta narapidana.

Sawetara pesakitan misuwur 
 Johnny Indo, tau lumayu nanging kacekel manèh.
 Kusni Kasdut
 Pramoedya Ananta Toer
 Tommy Soeharto
 Bob Hasan
 Amrozi
 Imam Samodra
 Mukhlas
 Ang Kiem Soei

Uga delengen 
 Alcatraz

Pranala njaba 
 "Mencari Makna Kemerdekaan Manusia dari Nusakambangan", Sinar Harapan
 "Penebangan Liar di Pulau Nusakambangan Marak" , KOMPAS, 16 Januari 2006

Kunjara
Pulo ing Jawa Tengah
Pulo ing Indonésia
Pulo paling jaba Indonésia
Cagar alam
Kabupatèn Cilacap